Povolenie uplatňovať toto osobitné opatrenie bolo následne vykonávacím rozhodnutím Rady 2012/769/EÚ predĺžené do 31. decembra 2015 a vykonávacím rozhodnutím Rady (EÚ) 2015/1173 do 31. decembra 2018. Vykonávacím rozhodnutím Rady (EÚ) 2016/2090 sa limit na oslobodenie od dane zvýšil na ekvivalent sumy 40 000 EUR v národnej mene. Poľsko vykonalo toto opatrenie 1. januára 2017 zvýšením limitu na oslobodenie od DPH pre malé podniky na sumu 200 000 PLN z ročného obratu. Táto úprava je v súčasnosti platná na základe vykonávacieho rozhodnutia Rady (EÚ) 2018/1919, ktorým sa Poľsku povoľuje uplatňovať túto výnimku do 31. decembra 2021.

Poľsku bolo rozhodnutím Rady 2009/790/ES povolené do 31. decembra 2012 oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 30 000 EUR v národnej mene pri prepočítacom kurze platnom v deň jeho pristúpenia. Toto opatrenie Poľsko zaviedlo do vnútroštátneho daňového práva v dvoch krokoch: od 1. januára 2010 sa limit na oslobodenie od dane zvýšil na sumu 100 000 PLN a od 1. januára 2011 sa ďalej zvýšil na 150 000 PLN.

Poľsko listom, ktorý Komisia zaevidovala 1. marca 2021, požiadalo o povolenie naďalej uplatňovať odchyľujúce sa opatrenie, ktorého predmetom je povolenie oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 40 000 EUR v národnej mene, a to do 31. decembra 2024.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Predpokladaný ročný vplyv ďalšieho uplatňovania zvýšeného limitu na oslobodenie od dane z ekvivalentu sumy 10 000 EUR v PLN stanovenej v článku 287 bode 14 smernice 2006/112/ES na 40 000 EUR v prípade, že všetky oprávnené zdaniteľné osoby využijú toto nepovinné oslobodenie od dane, by predstavoval približne 1,6 miliardy PLN, čo zodpovedá približne 0,9 % príjmov štátneho rozpočtu z DPH v roku 2019. Chceli by sme zdôrazniť, že Poľsko uplatňuje zvýšený limit na oslobodenie od dane už vyše 10 rokov, pričom od 1. januára 2017 v sume ekvivalentnej 40 000 EUR v PLN (200 000 PLN).

Počet spoločností, ktoré deklarovali, že prevádzkujú podniky s predpokladaným počtom zamestnancov do deväť osôb, bol 3 853 900. To predstavuje 96 % celkového počtu spoločností. Údaje jasne potvrdzujú, že mikrosubjekty v Poľsku dominujú.

Osoby, ktorých zdaniteľný obrat nepresahuje daný limit, sa nebudú musieť zaregistrovať na účely identifikácie pre DPH, a v dôsledku tohto opatrenia bude teda ich administratívna záťaž nižšia, pretože nebudú musieť viesť záznamy o DPH ani podávať daňové priznania k DPH. Bude to znamenať aj nižšie pracovné zaťaženie pre daňové orgány. Bude to mať potenciálny priaznivý vplyv na zníženie administratívnej záťaže zdaniteľných osôb, ktoré sú v súčasnosti v Poľsku registrované na účely DPH, a následne aj pre daňovú správu.

keďže:

(1)Podľa článku 287 bodu 14 smernice 2006/112/ES môže Poľsko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 10 000 EUR v národnej mene pri prepočítacom kurze platnom v deň jeho pristúpenia.

(2)Rozhodnutím Rady 2009/790/ES sa Poľsku povoľuje zaviesť osobitné opatrenie odchyľujúce sa od článku 287 smernice 2006/112/ES, ktorým sa od DPH oslobodzujú zdaniteľné osoby, ktorých ročný obrat nie je vyšší ako ekvivalent sumy 40 000 EUR v národnej mene (ďalej len „odchyľujúce sa opatrenie“).

(3)Vykonávacím rozhodnutím Rady (EÚ) 2018/1919 sa Poľsku povolilo naďalej uplatňovať odchyľujúce sa opatrenie, a to do 31. decembra 2021 alebo do nadobudnutia účinnosti smernice, ktorou sa menia ustanovenia článkov 281 až 294 smernice 2006/112/ES, podľa toho, čo nastane skôr.

(4)Poľsko listom z 1. marca 2021 predložilo Komisii žiadosť o povolenie naďalej uplatňovať odchyľujúce sa opatrenie [t. j. povolenie oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 40 000 EUR v národnej mene] do 31. decembra 2024.

(5)V súlade s článkom 395 ods. 2 smernice 2006/112/ES Komisia o žiadosti predloženej Poľskom informovala listom z 25. marca 2021 ostatné členské štáty s výnimkou Cypru a listom z 26. marca 2021 informovala Cyprus. Listom z 29. marca 2021 Komisia oznámila Poľsku, že má všetky informácie potrebné na posúdenie žiadosti.

(6)Odchyľujúce sa opatrenie je v súlade s cieľmi oznámenia Komisie „Najskôr myslieť v malom“ – iniciatíva „Small Business Act“ pre Európu.

(7)Podľa informácií, ktoré poskytlo Poľsko, bude mať odchyľujúce sa opatrenie len zanedbateľný vplyv na celkovú sumu daňových príjmov Poľska vybraných na stupni konečnej spotreby. Zdaniteľné osoby si stále môžu zvoliť všeobecnú úpravu uplatňovania DPH.

(8)Po nadobudnutí účinnosti nariadenia Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty, Poľsko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu.

(9)Vzhľadom na možný pozitívny vplyv tohto odchyľujúceho sa opatrenia z hľadiska zníženia administratívnej záťaže a nákladov pre malé podniky by sa Poľsku malo povoliť uplatňovať ho na dlhšie obdobie.

(10)Smernicou Rady (EÚ) 2020/285 sa zmenili články 281 až 294 smernice 2006/112/ES, pokiaľ ide o osobitnú úpravu pre malé podniky, a stanovili sa nové pravidlá pre malé podniky vrátane maximálneho limitu ročného obratu, ktorý môže členský štát stanoviť, na úrovni 85 000 EUR alebo ekvivalentu tejto sumy v národnej mene.

(11)Povolenie na uplatňovanie odchyľujúceho sa opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť daného limitu. Okrem toho majú členské štáty podľa smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice a tieto ustanovenia uplatňovať od 1. januára 2025. Je preto vhodné povoliť Poľsku, aby uplatňovalo dané odchyľujúce sa opatrenie do 31. decembra 2024.

(12)Rozhodnutie 2009/790/ES by sa preto malo zodpovedajúcim spôsobom zmeniť,

PRIJALA TOTO ROZHODNUTIE:

Článok 1

Článok 2 rozhodnutia 2009/790/ES sa nahrádza takto:

„Článok 2

Toto rozhodnutie sa uplatňuje od 1. januára 2010 do 31. decembra 2024.“